Dr. Danny Titus sterfDr. Danny Titus (Foto: Verskaf/ATKV) Dr. Danny Titus, regsman, taalman, historikus en meningsvormer, is Vrydag in die ouderdom van 63 jaar oorlede. Titus, voormalige uitvoerende hoof van korporatiewe aangeleenthede by die ATKV, was sedert einde Julie in ’n koma weens komplikasies tydens ’n operasie om ’n katarak te verwyder. Sonél Brits, besturende direkteur van die ATKV-MSW (maatskappy sonder winsoogmerk), het Titus se dood as ’n baie hartseer dag bestempel. “Dr. Titus het diep spore getrap in tydperke van verandering in Suid-Afrika en by die ATKV. Sy leierskap, integriteit en empatie sal [my] altyd bybly. Hy was die regte man op die regte tyd,” het Brits Vrydagaand in ’n verklaring gesê. Titus is in 1983 as advokaat tot die hooggeregshof toegelaat waarna hy as staatsaanklaer by die departement van justisie gewerk het. Hy is in 1987 Nederland toe om sy studie aan die Universiteit van Leiden voort te sit waarna hy in 1993 met ’n meesters- en ’n doktorsgraad na Suid-Afrika teruggekeer het. Titus het hom egter die afgelope 12 jaar vir taal en kultuur beywer. Titus word oorleef deur sy twee dogters, Daléne en Neriska.